Nøgleord

Sammendrag



Nøgleord

1. Institutionernes retsakter – begrundelse – forpligtelse – rækkevidde – specifikke restriktive foranstaltninger mod visse personer og enheder med henblik på at bekæmpe terrorisme – afgørelse om optagelse af en organisation på listen over disse personer og enheder

(Art. 296 TEUF; Rådets fælles holdning 2001/931, art. 1, stk. 4; Rådets forordning nr. 2580/2001, art. 2, stk. 3)

2. Den Europæiske Union – fælles udenrigs- og sikkerhedspolitik – specifikke restriktive foranstaltninger mod visse personer og enheder med henblik på at bekæmpe terrorisme – forbud mod at stille pengemidler, finansielle aktiver eller økonomiske ressourcer til rådighed for disse personer eller enheder – rækkevidde

[Rådets fælles holdning 2001/931, femte betragtning, og art. 1, stk. 3; Rådets forordning nr. 2580/2001, art. 2, stk. 1, litra b), og art. 3]

Sammendrag

1. Optagelsen samt opretholdelsen af en organisation på listen, der er omhandlet i artikel 2, stk. 3, i forordning nr. 2580/2001 om specifikke restriktive foranstaltninger mod visse personer og enheder med henblik på at bekæmpe terrorisme, som ikke i de respektive afgørelser er ledsaget af en begrundelse for så vidt angår de retlige betingelser for anvendelse af den nævnte forordning på den pågældende organisation, navnlig for så vidt angår eksistensen af en afgørelse truffet af en kompetent myndighed i den forstand, hvori udtrykket er anvendt i artikel 1, stk. 4, i fælles holdning 2001/931 om anvendelse af specifikke foranstaltninger til bekæmpelse af terrorisme, eller af en angivelse af de specifikke og konkrete grunde til, at Rådet har anset det for begrundet eller fortsat begrundet at optage organisationen på den nævnte liste, er ugyldig og kan derfor ikke danne grundlag for idømmelse af straf, der er knyttet til en påstået tilsidesættelse af denne forordning.

Selv hvis det lægges til grund, at Rådet med vedtagelsen af afgørelse 2007/445 om gennemførelse af artikel 2, stk. 3, i forordning nr. 2580/2001 og om ophævelse af de tidligere afgørelser havde til hensigt at afhjælpe den manglende begrundelse for den omhandlede optagelse for perioden før datoen for denne afgørelses ikrafttræden den 29. juni 2007, kan den nævnte afgørelse under ingen omstændigheder, i forening med de nationale bestemmelser, danne grundlag for idømmelse af straf vedrørende forhold, der knytter sig til denne periode, idet det ville indebære en tilsidesættelse af det principielle forbud mod at tillægge straffebestemmelser af denne type tilbagevirkende gyldighed.

(jf. præmis 55, 59 og 62 samt domskonkl. 1)

2. Artikel 2, stk. 1, litra b), i forordning nr. 2580/2001 om specifikke restriktive foranstaltninger mod visse personer og enheder med henblik på at bekæmpe terrorisme skal fortolkes således, at de omfatter overførsel til en juridisk person, til en gruppe eller til en enhed, der er optaget på listen, der er omhandlet i denne forordnings artikel 2, stk. 3, af pengemidler, andre finansielle aktiver eller økonomiske ressourcer, der er indsamlet eller modtaget fra udenforstående personer, foretaget af et medlem af denne juridiske person, denne gruppe eller denne enhed.

Udtrykket »stilles til rådighed« i nævnte artikel 2, stk. 1, litra b), må anses for at have en bred betydning, idet det omfatter enhver handling, hvis gennemførelse er tilstrækkelig for, at en person, en gruppe eller en enhed, der er optaget på listen, der er omhandlet i artikel 2, stk. 3, i forordning nr. 2580/2001, faktisk kan få beføjelse til fuldt ud at råde over de pågældende pengemidler, andre finansielle aktiver eller økonomiske ressourcer. En sådan bred betydning er uafhængig af, om der eksisterer forbindelser mellem ophavsmanden og modtageren af den omhandlede tilrådighedsstillelse.

(jf. præmis 67, 68 og 80 samt domskonkl. 2)